Speurder sê Xander 'was nie dronk' tydens bekentenis | Maroela Media
Die verhoor teen Xander Bylsma (19), die jong man wat van die moord op Sharnelle Hough (17) en Marna Engelbrecht (16) op Stella in Noordwes beskuldig word, is Donderdag in die hooggeregshof in Mmabatho hervat.
Die kruisondervraging van Chris Saunders is vanoggend voortgesit. Saunders is 'n private speurder wat op 26 Mei 2018, die dag wat die twee tienermeisies se liggame in hul koshuis by Hoërskool Stella aangetref is, vir Xander ondervra het.
Saunders is deur die destydse voorsitter van die Hoërskool Stella se beheerliggaam gevra om Sharnelle en Marna se dood te ondersoek. Daar is aanvanklik vermoed dat die meisies hul eie lewe geneem het, maar by nadere ondersoek het die skool en die polisie vuilspel vermoed.
Saunders het op die dag wat die liggame ontdek is eers die moordtoneel besoek voordat hy na die Bylsmas se plaas is om daar met Xander te praat. Hy het daar vir Xander opgelaai en met hom na Vryburg gery. Saunders beweer Xander het in die motor erken hy het vir Sharnelle en Marna vermoor. Hy het 'n opname van die gesprek gemaak en dié opname, asook 'n transkripsie daarvan, vorm deel van die bewyse voor die hof.
Chris Saunders is 'n private speurder wat Xander ondervra het. Foto: Mariné Lourens
Xander se regspan beweer egter Saunders het Xander gedreig om die bekentenis af te lê en aan hom voorgeskryf wat om te sê. Saunders ontken dit en sê Xander het self skuld beken.
Die hof moet dus beslis of die opname wel as bewys toegelaat sal word.
Saunders het vandag weer tydens kruisondervraging bevestig dat hy vir Xander, sy pa, Monté, en Stefans Engelbrecht, Marna se pa, op 26 Mei op die plaas aangetref het toe hy daar aangekom het.
Hy het aan die hof gesê Xander het "koponderstebo" buite met sy rug teen die muur gesit en daar was braaksel langs hom. Hy het ook genoem Engelbrecht was woedend en het vir hom gesê hy is een van die meisies wat dood is se pa.
Saunders het in sy aanvullende verklaring aan die polisie meer as een keer genoem dat Xander nié dronk was toe hy hom op die plaas aangetref het nie. Adv. Niven Rai, Xander se regsverteenwoordiger, het Saunders gevra hoekom hy meen Xander was nie dronk nie. "Want ek het nie drank aan hom geruik nie," het hy geantwoord.
Rai het hom gevra of hy nie opgemerk het dat Xander se spraak vreemd is nie. Hierop het Saunders gesê nee, hy het nie gedink daar is iets fout met Xander se spraak nie.
Op die bandopname kan egter gehoor word hoe Saunders verskeie kere vir Xander vra of hy oukei is. Rai wou by Saunders weet hoekom hy dit dan sou vra as hy nie gedink het Xander tree vreemd op nie.
"Ek het hom nog nooit voorheen ontmoet nie, so ek het nie geweet hoe hy gewoonlik optree nie. Dit het net vir my gelyk of hy onder erge spanning en stres is," het Saunders geantwoord.
Monte Bylsma, Xander se pa, praat met 'n lid van sy seun se regspan in die hof. Foto: Mariné Lourens
Die verdediging het daarna voorgelees uit 'n transkripsie van die bandopname waarin Saunders sê: "Ek sit met Xander hier langs my. Hy lyk nie goed nie. Lyk of hy onder verdowing is of iets."
Die verdediging voer aan Xander het tien keer sy normale dosis Serdep gedrink. Serdep is medikasie wat gewoonlik vir depressie en angs voorgeskryf word. Volgens die verdediging het Xander tien van dié tablette gesluk, waar hy gewoonlik net een tablet neem. Die verdediging het ook in die hof genoem dat een van die newewerkings van die oordosering van Serdep braking is en dat dit verduidelik hoekom Xander gebraak het.
'n Kwessie wat weereens onder die loep gekom het, is hoe lank Saunders se bandopnemer afgeskakel was tydens die rit na Vryburg. Saunders voer aan hy het die bandopnemer afgeskakel toe hy gedink het sy gesprek met Xander is verby, maar toe Xander weer begin praat, het hy dit weer aangeskakel. Hy sê die bandopnemer was nie langer as 'n minuut af nie.
Die verdediging betwis egter die stelling en beweer die bandopnemer was tussen 30 en 40 minute afgeskakel en dit was in dié tyd dat Saunders vir Xander voorgeskryf het wat om te sê. Saunders ontken dit.
Saunders en Rai het tydens die kruisondervraging geredekawel oor die tyd wat Saunders op die plaas aangekom het en die tyd wat Saunders en Xander in Vryburg aangekom het. Rai het dit aan Saunders gestel dat die bandopname 82 minute lank is en dat dit onmoontlik sou wees om dié afstand in so 'n kort tyd af te lê. Saunders het aan die hof gesê hy weet nie presies hoe laat hy by die plaas aangekom en presies hoe laat hy in Vryburg aangekom het nie.
Rai het dit aan Saunders gestel dat hy vir Xander gesê het indien hy nie erken hy het die moorde gepleeg nie, sal hy nie borgtog kry nie. Saunders ontken dat hy dit gesê het.
Saunders is daarna verskoon en die volgende getuie is na die getuiebank opgeroep.
Xander en Sharnelle was voorheen in 'n verhouding, maar het uitgemaak. Die staat voer aan dat Xander die twee meisies vermoor het nadat Sharnelle nie versoen wou raak nie, deels omdat Marna teen die verhouding gekant was.
Die hele storie is baie hartseer
Tragiese gebeurtenis, wonder nog steeds of hy man alleen daartoe in staat was?
De hele saak is n klug soos meeste van hierdie moordsake maar is. Advokate sal ten hemele probeer om die skuldige los te kry om hul kamtige reputasie te beskerm en hul aansien te verhoog. As Bylsma nie die moorde gepleeg het nie, was dit dan feetjies wat dit gedoen het? Die ou gesegde dat wanneer weet jy dat prokureurs of advokate lieg? Dis wanneer hul monde oopgaan.
Wat ek gladnie verstaan nie is dat een darem alarm kon gemaak het deur te skree of so iets. Was die matrone dan nie in die nabyheid nie?